ครม.ไฟเขียวกรอบงบปี65กู้7แสนล้านบาท
ครม.บิ๊กตู่ ไฟเขียวกกรอบงบประมาณ 65 กู้ชดเชยขาดดุลอีก 7 แสนล้านบาท เนื่องจากการเก็บรายได้ลดลง
5 ม.ค. 2564

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) ที่มี พล.อ.ประยุทธ์ จันทร์โอชา นายกรัฐมนตรี เป็นประธาน มีมติเห็นชอบร่างกรอบงบประมาณรายจ่ายปี 2565 วงเงิน 3.1 ล้านล้านบาท ซึ่งเป็นงบประมาณแบบขาดดุลต้องกู้เงินชดเชยจำนวน 7 แสนล้านบาท เนื่องจากมีการประมาณการเก็บรายได้จำนวน 2.4 ล้านล้านบาท ลดลงจากปีงบประมาณ 2563 ถึง 10.35% หรือ กว่า 2 แสนล้านบาท
ทั้งนี้ร่างกรอบงบประมาณ 2565 ประกอบด้วยงบประมาณรายจ่ายประจำ 75.95% งบรายจ่ายลงทุน 20% งบชำระต้นเงินกู้ 3.22% โดยหน่วยงานต่างๆ จะต้องส่งคำขอใช้งบประมาณมาให้สำนักงบประมาณภายใน 15 ม.ค. 2564 และทางสำนักงบจะส่งให้ ครม. เห็นชอบอีกครั้งในวันที่ 16 มี.ค. 2564
นายอนุชา กล่าวว่า ที่ประชุม ครม. ได้มีข้อสังเกตการทำงบประมาณปี 2565 ในประเด็นเรื่องงบลงทุนให้มีการพิจารณาใช้ทุกแหล่งเงินทุน ทั้งจากงบประมาณ การร่วมทุนกับเอกชน หรือ พีพีพี การใช้เงินรายได้ของรัฐวิสาหกิจ รวมถึงการใช้เงินจากการระดมทุนของกองทุนรวมโครงสร้างพื้นฐานเพื่ออนาคตประเทศไทย (TFF) และเงินลงทุนจากต่างประเทศ เพื่อให้การลงทุนเป็นตัวขับเคลื่อนเศรษฐกิจ พร้อมทั้งดูเรื่องการตัดงบประมาณรายจ่ายที่ไม่จำเป็น